**Premijera nove predstave Kolektiva Igralke CRNA VUNA**

*Igralke i Udruga Oaza u kazalištu zajednice*

Pretpremijera: 30. ožujka 2022.

Premijera: 5. travnja 2022.

Repriza: 11. travnja 2022. u 19:30, Hrvatski kulturni dom na Sušaku

Umjetnička organizacija Kolektiv Igralke, poznata po dokumentarnoj predstavi ***Bakice*** za koju se u Rijeci uvijek traži karta više, dovodi na scenu novu riječku priču u dokumentarnoj predstavi ***Crna vuna***. Riječke umjetnice iz Kolektiva Igralke u ovom projektu daju prostor ljudima koji nikada nisu ni sanjali da stanu pod svjetla reflektora. Korisnici Udruge Oaza - udruge za beskućnike i socijalno ugrožene osobe “ukrast” će prostor na sceni kako bi manifestno ispričali biografska iskustva beskućništva koja inače nitko ne bi imao priliku čuti.

Suradnica za režiju i dramaturgiju je Olja Lozica, a autor naslovne pjesme “Crna vuna” je Damir Urban.

Pretpremijera 30. ožujka i premijera 5.4. unaprijed su rasprodane, premijera se izvodi u okviru završne manifestacije europskog projekta “Novi put - razvoj inovativnog programa socijalnog uključivanja beskućnika”. Prva repriza za širu javnost održat će se 11. travnja u 19:30 u Hrvatskom kulturnom domu na Sušaku. Ulaz je slobodan uz obaveznu rezervaciju mjesta na igralke.kolektiv@gmail.com.

Ono što razlikuje ***Crnu vunu*** od popularnih ***Bakica***, jest činjenica da u predstavi nastupaju prvenstveno korisnici Udruge Oaza, naturščici koji su i suautori ove predstave. *Crna vuna* primjer je kazališta zajednice (*eng*. community theatre) koje u stvaranju i izvedbi profesionalne predstave uključuje članove određene zajednice, a takvo kazalište je u Hrvatskoj rijetkost. Igralke opet dovode u Rijeku nove izvedbene forme, a u svom aktivističkom pristupu skupno osmišljenom kazalištu koriste kazalište kao prostor igre, okupljanja i ritual emancipacije.

Uz predstavu *Crna vuna* Anđelko Bajčić izvest će **ulični performans** ***Crna ovca***. Bajčić će od 12 do 13 h 7. i 8. travnja izvoditi svoj autorski performans na temu beskućništva na adresi Korzo 41, pokraj skulpture Hodača. Autori/ce i izvođači/ce predstave ***Crna vuna*** su Anđelko Bajčić, Zlatko Knežević, Svetlana Kukuljan, Divna Šainović te Sendi Bakotić, Ana Marija Brđanović i Vanda Velagić, uz Anju Sabol kao glumačku alternaciju. Olja Lozica je, osim što je suradnica za režiju i dramaturgiju, oblikovala svjetlo i zvuk, autor naslovne pjesme “Crna vuna” je Damir Urban, autorica videa je Mara Prpić, a dizajner vizuala je Oleg Morović.

Produkciju potpisuju Kolektiv Igralke i Udruga Oaza, dok je nositelj projekta Grad Rijeka. Projekt je sufinancirala Europska unija iz Europskog socijalnog fonda, a sadržaj publikacije/emitiranog materijala isključiva je odgovornost Grada Rijeke.

**Umjetničku organizaciju Kolektiv Igralke** čine Sendi Bakotić, Ana Marija Brđanović, Anja Sabol i Vanda Velagić, diplomantice Glume i medija u klasi Rade Šerbedžije i Lenke Udovički. Njihova predstava *Bakice*, nastala u programu Rijeke 2020 - Europske prijestolnice kulture, igra diljem Hrvatske (Kazalište Ulysses, INK Pula, Kotar teatar…), kao i na međunarodnim festivalima (Mladi levi u Ljubljani, Zoom festival u Rijeci). U svibnju 2022. godine *Bakice* će nastupiti i na jednom od najvažnijih europskih kazališnih festivala Theatertreffen u Berlinu. Od 357 prijava iz 61 zemlje svijeta stručni žiri odabrao je tek pet projekata koji su ušli u program festivala Theatertreffen-Stückemarkt, među kojima su ove mlade riječke umjetnice.

**Kolektiv Igralke**

 **Sandi Bakotić**

**+385911230305**